Broj: 01-076/24-4474

Podgorica, 18.12.2024. godine

Klub poslanika Bošnjačke stranke

Poslanik, g-din Admir Adrović

**POSLANIČKO PITANJE**

Obzirom na ogroman potencijal naše dijaspore, posebno iz redova bošnjačke zajednice, da li Vlada ima plan za podsticanje povratka dijaspore kroz posebne programe i olakšice za investitore koji bi svoj kapital uložili u Crnu Goru, a posebno za one koji su usmjereni na sjeverni region?

**ODGOVOR**

Uvaženi poslaniče Adroviću,

Želim da istaknem da Crna Gora, kao država sa relativno malim brojem stanovnika, ali i velikom dijasporom, mora s posebnom pažnjom i senzibilitetom njegovati odnose sa svojim iseljenicima.

U tom kontekstu podsjetiću, da sam već na početku mandata posjetio Luksemburg, gdje živi naša brojna dijaspora, kako bi potvrdio opredijeljenost Vlade da prepozna sve napore naših ljudi iz inostranstva da pomognu Crnoj Gori.

Najvidljiviji doprinos naše dijaspore ekonomskom razvoju su finansijske doznake. Prema podacima Centralne banke Crne Gore, naša dijaspora godišnje šalje značajne sume novca čime podiže životni standard građana, ali i podstiče domaću potrošnju, doprinoseći ekonomskim aktivnostima u zemlji.

Pored toga, dijaspora ulaže i kroz direktne investicije. Sektori kao što su turizam, nekretnine i mala preduzeća posebno su privlačni našim ljudima u inostranstvu. Ove investicije omogućavaju otvaranje novih radnih mjesta, povećanje proizvodnih kapaciteta i transfer znanja i tehnologije.

U cilju stvaranja povoljnijih uslova za dodatna ulaganja, na snazi su brojni poreski podsticaji, s posebnim naglaskom na najmanje razvijeni region – sjever. Ekonomske reforme u okviru programa „Evropa Sad 1“ i „Evropa Sad 2“ pokrenute su sa namjerom da se eliminišu poslovne barijere i stvori povoljan okvir za investicije.

Dodatno, jačanje privredne aktivnosti nije moguće bez odgovarajuće infrastrukture. Zbog toga smo ušli u veliki investicioni ciklus, koji će omogućiti bolju regionalnu povezanost unutar zemlje, ali i olakšati transport ljudi i roba ka zemljama regiona i Evropske unije. Tek kada završimo izgradnju savremenih saobraćajnica, rekonstrukciju željezničke mreže i aerodroma, kao i osiguramo potpunu valorizaciju potencijala Luke Bar, možemo biti sigurni da smo stvorili sve neophodne uslove da investitori – bez obzira da li dolaze od naše dijaspore ili ne – mogu ulagati na ekonomski održiv način.

Pored ekonomskog dijela, dijaspora igra važnu ulogu u promociji Crne Gore kao turističke i investicione destinacije. Naši iseljenici širom svijeta su ambasadori crnogorske kulture, prirodnih ljepota i ekonomskih potencijala. Njihova iskustva i preporuke ne samo da privlače turiste već i podstiču interesovanje za ulaganja u našu zemlju, dodatno jačajući i turistički i poslovni sektor.

Ministarstvo dijaspore aktivno komunicira sa našom dijasporom kako bi bili predstavljeni svi potencijali. U planu je da se, u saradnji sa lokalnim zajednicama, dijaspori pruže detaljne informacije o biznis zonama opština, koje mogu biti atraktivne za ulaganja. Cilj je povezati dijasporu sa konkretnim mogućnostima u njihovim zavičajnim krajevima, pružajući im jasnu viziju kako njihove investicije mogu doprinijeti lokalnom razvoju. Ministarstvo dijaspore koristi zakonsku mogućnost za sufinansiranje projekata iz dijaspore do 70%, koji promovišu manje razvijena područja, u koja spada i sjever Crne Gore.

Naša snaga leži u saradnji, a dijaspora ostaje ključni partner u stvaranju prosperitetne budućnosti za Crnu Goru.

S poštovanjem,

**PREDSJEDNIK VLADE**

**Milojko Spajić**